Nuuskommentaar: 2017-jaaroorsigOscar Pistorius. Argieffoto: Siphiwe Sibeko/Reuters/Pool In vandag se eerste aflewering van die 2017-jaaroorsig word kortliks na belangrike nuusgebeure plaaslik en internasionaal gekyk, en dan word aspekte hiervan in meer detail bekyk tot die einde van die jaar. ’n Algemene oorsig van nuusgebeure toon dat 2017 nie ’n nuusarm jaar was nie. Op die plaaslike front is adj.pres. Cyril Ramaphosa se verkiesing tot president van die ANC van groot belang. Die euforie is ietwat gedemp deurdat dit ’n naelskraapse oorwinning oor dr. Nkosazana Dlamini-Zuma met haar voortsetting van pres. Jacob Zuma se “ekonomiese” beginsels was, en dat die ANC ’n resolusie oor grondgryp sonder kompensasie aanvaar het. Jacques Pauw se boek, The President’s Keepers, ruk diep in nie net die staatskaping nie, maar ongelooflike korrupsie wat die president impliseer. Wat nuuswaarde betref, is die ongekende droogte in die Wes-Kaap waarskynlik die intro van dramatiese nuusgebeure wat gaan volg. Die nuuswaarde word verhoog deurdat Kaapstad se krane dreig om vroeg in die nuwe jaar leeg te loop. ’n Groot verskeidenheid projekte word beplan terwyl ’n toe hand van die sentrale regering die uitvoering daarvan belemmer. Intussen is daar kommer dat die landbou in die streek enorme skade kan opdoen met die sny van besproeiingswater om aan die dorstige stad te voorsien. Die afgelope jaar was ’n “word vervolg” van hofsake wat die president raak. Sy ongedurigheid met die vorige Openbare Beskermer het hom nou persoonlik en uit eie sak die regskostes in ’n saak op die lyf laat loop… en toe appelleer hy weer. Gaan Zuma uiteindelik in die tronk beland? Net soos dit lyk of die strop nouer trek, vind hy en die Direkteur van Nasionale Vervolging, Shaun Abrahams, ’n (tydelike) afdraaipaadjie. Daar was ander opspraakwekkende hofsake ook. Oscar Pistorius se vonnis vir moord op Reeva Steenkamp is in die appèlhof verleng, en Pistorius probeer nou na die Konstitusionele Hof appelleer. Intussen word regsgeskiedenis gemaak, soos die behoorlike formulering van dolus eventualis – dit wil sê waar daar verminderde skuldaanspreeklikheid is weens sekere omstandighede, maar genoeg opset is om moord nie tot strafbare manslag af te gradeer nie. Ook die Christopher Panayiotou-moordsaak, en die De Zalze-moordsaak het baie Suid-Afrikaners se belangstelling gaande gehou. Panayiotou, wat aan moord op sy vrou Jade skuldig bevind is, wil appelleer, terwyl die De Zalze-saak in 2018 voortgesit sal word. ’n Belangrike verwikkeling was dat AfriForum ’n privaat vervolgingseenheid onder die leiding van die bekende adv. Gerrie Nel ingestel het. Skielik het die druk op die NVG erg toegeneem nadat nie net Nel se eenheid nie, maar ook ander, soos die nuwe burgemeester van Johannesburg, Herman Mashaba, aangedui het dat hulle privaat vervolging sal instel waar die NVG om skynbaar politieke redes versuim om te vervolg. ’n Groot politieke terugslag vir die ANC is dat Suid-Afrika in die finale stap die aanbied van die 2023 Rugbywêreldbeker, die tiende toernooi, kwyt is. Heelwat redes het as beweringe in omloop gekom, soos dat Suid-Afrika se misdaadsituasie, soos plaasaanvalle, nie onder beheer is nie, tot dat ’n betaal-TV-kanaal te inhalig probeer wees het met uitsaairegte. Frankryk sal nou die gasheer wees. Verskillende aspekte sal oor die komende dae in meer detail in verdere aflewerings van die jaaroorsig onder die loep geneem word. Wat die buiteland betref, het die verkiesing van Donald Trump in vele opsigte ’n ommekeer gebring. Hy is minder behep met politieke korrektheid as sy voorgangers, en het selfs nou ’n “Merry Christmas” in plaas van “Happy Holidays” begin gebruik – iets wat selfs vir George W. Bush ’n te groot uitdaging gebly het. Trump het ook internasionale protokol in die wind geslaan en aangekondig dat die VSA sy ambassade in Israel van Tel Aviv na Jerusalem verskuif, en sodoende Jerusalem as hoofstad van Israel erken. Sover bekend, het nog net Guatemala die VSA gesteun. Suid-Afrika wil die status van sy ambassade in Tel Aviv afgradeer. Die VSA se woordestryd met Noord-Korea bly in die nuus, oor Noord-Korea se vordering met die bou van kerndraende interkontinentale missiele wat die VSA kan bereik. Kort-kort lyk dit of ’n oorlog onafwendbaar word. Die Brexit-proses blyk baie ingewikkeld te wees, terwyl entoesiasme in Brittanje daarvoor skynbaar afneem. Isis se Islamitiese staat wat groot dele van Irak en Sirië ingesluit het, blyk nou effektief iets van die verlede te wees. Dit beteken ongelukkig nie dat die laaste van Isis gehoor is nie, en ’n voortsetting van terreurdade in Westerse lande blyk onafwendbaar te wees.